
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prešov 9Nsre/10/2024 8124207149 19. 08. 2024 Mgr. Ivana Hanuščinová ECLI:SK:OSPO:2024:8124207149.1
Uznesenie Okresný súd Prešov v právnej veci navrhovateľa Obchodné meno: LMD services, s.r.o. Sídlo: Názov ulice (iného verejného priestranstva) a orientačné číslo (príp. súpisné číslo): Karpatská 6596/10 Názov obce: Prešov PSČ: 080 01 IČO: 47 894 717 o námietkach podaných proti odmietnutiu vykonania zápisu takto rozhodol: Súd námietky navrhovateža podané proti odmietnutiu vykonania zápisu zamieta odôvodnenie: Navrhovateľ svojim návrhom na zápis podaným dňa 05.08.2024 požadoval vykonanie zmeny zapísaných údajov. Vyšší súdny úradník dňa 06.08.2024 podľa § 8 ods. 3 zákona č. 530/2003 Z. z. o obchodnom registri a o zmene a doplnení niektorých zákonov odmietol vykonať zápis do obchodného registra. O odmietnutí vykonania zápisu a o dôvodoch odmietnutia vykonania zápisu bol navrhovateľ podľa § 8 ods. 4 zákona č. 530/2003 Z.z. o obchodnom registri a o zmene a doplnení niektorých zákonov upovedomený oznámením o odmietnutí vykonania zápisu zo dňa 06.08.2024. Navrhovateľ dňa 08.08.2024 podal proti odmietnutiu vykonania zápisu námietky. Po preskúmaní námietok proti odmietnutiu vykonania zápisu podľa § 285 ods. 1 Civilného mimosporového poriadku v rozsahu danom § 6 a 7 zákona č. 530/2003 Z.z. o obchodnom registri a o zmene a doplnení niektorých zákonov súd podľa § 286 ods. 1,2 Civilného mimosporového poriadku námietky proti odmietnutiu vykonania zápisu zamietol z dôvodov: 1. Registrový súd odmietol vykonať zápis zmeny údajov do obchodného registra (sp. zn. 6/ Re/1128/2024) z dôvodu, že spolu s návrhom na zápis neboli predložené všetky prílohy ustanovené osobitným predpisom v zmysle § 6 ods. 1 písm. c/ zákona č. 530/2003 Z.z. o obchodnom registri a o
zmene a doplnení niektorých zákonov (ďalej iba „zákon o obchodnom registri“). V zmysle § 115 ods. 4 zákona č. 513/1991 Zb. Obchodného zákonníka musí mať zmluva o prevode obchodného podielu písomnú formu, avšak v navrhovateľom predloženej zmluve o prevode obchodného podielu absentovala špecifikácia spoločnosti, v rámci ktorej dochádza k prevodu obchodného podielu. 2. Navrhovateľ bol v oznámení o odmietnutí vykonania zápisu zo dňa 6.8.2024 poučený o tom, že proti odmietnutiu vykonania zápisu môže na základe § 8 ods. 4 zákona o obchodnom registri podať písomné námietky. Lehota na podanie námietok je 15 dní odo dňa doručenia alebo vydania oznámenia o odmietnutí vykonania zápisu. 3. Navrhovateľ podal v zákonnej lehote námietky, s ktorými súdu predložil Zmluvu o prevode obchodného podielu obsahujúcu označenie spoločnosti, ktorej sa prevod obchodného podielu týka. 4. V zmysle ust. § 6 ods. 1 písm. c/ zákona o obchodnom registri registrový súd pred zápisom údajov do obchodného registra, zápisom zmeny zapísaných údajov a výmazom zapísaných údajov z predložených listín preverí, či sú spolu s návrhom na zápis predložené všetky prílohy ustanovené osobitným predpisom. 5. Podľa § 115 ods. 4 zákona č. 513/1991 Zb. Obchodného zákonníka zmluva o prevode obchodného podielu musí mať písomnú formu a podpisy na zmluve sa musia osvedčiť. Nadobúdateľ, ktorý nie je spoločníkom, v nej musí vyhlásiť, že pristupuje k spoločenskej zmluve, prípadne stanovám, ak boli prijaté. Prevodca ručí za splácanie vkladu nadobúdateľom tohto podielu. 6. V zmysle § 7 ods. 1 druhej vety a § 7 ods. 3 zákona č. 599/2001 Z.z. o osvedčovaní listín a podpisov na listinách okresnými úradmi a obcami, obec osvedčuje zhodu odpisu alebo kópie listiny s predloženou listinou alebo pravosť podpisu na listine osvedčovacou doložkou, odtlačkom okrúhlej úradnej pečiatky obce s erbom obce a podpisom starostu obce alebo osoby, ktorá osvedčenie vykonala. Osvedčovacia doložka osvedčenia pravosti podpisu na listine obsahuje a) meno a priezvisko fyzickej osoby, ktorej podpis bol osvedčený, b) rodné číslo fyzickej osoby, ktorej podpis bol osvedčený, c) adresu trvalého pobytu fyzickej osoby, ktorej podpis bol osvedčený, d) údaj, že podpis na listine urobila alebo uznala za svoj vlastný fyzická osoba, ktorej podpis bol osvedčený, e) poradové číslo, pod ktorým je osvedčenie zapísané v osvedčovacej knihe, f) údaj, akým spôsobom bola preukázaná totožnosť fyzickej osoby, ktorej podpis bol osvedčený /druh a číslo preukazu totožnosti, adresa pobytu v čase osvedčovania/, g) miesto a dátum osvedčenia, a ak je to potrebné, aj hodinu, kedy bola listina predložená. 7. Podľa § 8 ods. 5 prvej vety zákona o obchodnom registri ak návrh na zápis nespĺňa podmienky podľa § 6 až 7a, registrový súd zápis nevykoná. 8. Podľa § 282 ods. 1, ods. 2 zákona č. 161/2015 Z.z. Civilného mimosporového poriadku (ďalej iba „CMP“) ak registrový súd v konaní o zápise údajov do obchodného registra odmietne vykonať zápis, môže navrhovateľ podať námietky proti odmietnutiu vykonania zápisu. V námietkach môže navrhovateľ odstrániť nedostatky, najmä doplniť chýbajúce údaje alebo opraviť nesprávne údaje, pre ktoré bolo vykonanie zápisu odmietnuté. 9. Podľa § 285 ods. 1 CMP o námietkach rozhoduje registrový súd bez nariadenia pojednávania v lehote desiatich pracovných dní od ich doručenia. Odmietnutie vykonania zápisu preskúma súd len z hľadiska splnenia podmienok podľa osobitného predpisu. 10. Pri posudzovaní námietok registrový súd zistil, že prvotne predložená Zmluva o prevode obchodného podielu z 31.7.2024 neuvádzajúca identifikáciu spoločnosti, ktorej obchodný podiel má byť prevedený, obsahuje osvedčenie podpisu prevodcu A. B., ktoré osvedčenie vykonalo Mesto Prešov dňa 31.7.2024 pod poradovým číslom v osvedčovacej knihe 2060/2024/83/3, ako aj osvedčenie pravosti podpisu nadobúdateľky C. D. E., ktoré osvedčenie vykonala Obec Ľubotice dňa 31.7.2024 o 9,10 hod. pod poradovým číslom v osvedčovacej knihe 1869/2024. Napriek tomu, že osvedčovacia doložka slúži na osvedčenie pravosti podpisu na konkrétnej listine, a dve netotožné listiny preto nemôžu disponovať totožnou osvedčovacou doložkou, v priebehu konania bola registrovému súdu dodatočne doložená Zmluva o prevode obchodného podielu z 31.7.2024, v ktorej už je identifikovaná spoločnosť, ktorej obchodný podiel patrí prevádzajúcemu, pričom táto zmluva bola opatrená totožnou osvedčovacou doložkou Mesta Prešov o pravosti podpisu A. B. a totožnou osvedčovacou doložkou Obce Ľubotice o pravosti podpisu C. D. E., ako tomu bolo aj v skôr predloženej listine. 11. Nakoľko registrový súd v námietkovom konaní disponuje dvoma obsahovo odlišnými zmluvami o prevode obchodného podielu z toho istého dňa, ktoré sú opatrené totožnými doložkami o osvedčení pravosti podpisov prevodcu a nadobúdateľky, nebolo možné v námietkovom konaní návrhu navrhovateľa vyhovieť.
Poučenie: Proti tomuto uzneseniu je prípustné odvolanie, ktoré je možno podať do 15 dní odo dňa jeho doručenia na Okresný súd Prešov. Odvolanie má popri všeobecných náležitostiach (§ 127 ods. 1,2 Civilného sporového poriadku) obsahovať, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh, § 363 Civilného sporového poriadku).

